**NAVODILA**

**ZA IZPOLNJEVANJE NAČRTA DOSTOPNOSTI AVDIOVIZUALNIH MEDIJSKIH STORITEV ZA OBDOBJE 2025-2027**

**Načrt se izpolni in odda za vsako avdiovizualno medijsko storitev posebej. Zavezanci za oddajo načrta so vsi izdajatelji televizijskih programov in vsi ponudniki avdiovizualnih medijskih storitev na zahtevo.**

PODATKE VPISUJTE ČITLJIVO.

Če je na obrazcu premalo polj za vpis posameznih podatkov, ponudnik doda vrstice in jih izpolni oziroma priloži dodaten list z navedenimi polji.

|  |
| --- |
| **Če ukrepov za posamezno leto ali za posamezno tehniko niste načrtovali, se v okencu/okencih navede 00:00:00.**  **Obseg tehnik dostopnosti v programskih vsebinah za obdobje 2025 - 2027 mora biti časovno daljši, kot je bil v triletnem obdobju 2022 - 2024.** |

Vsi podatki so obvezni in so del načrta dostopnosti. Načrt se posreduje Agenciji za komunikacijska omrežja in storitve Republike Slovenije na naslov Agencija za komunikacijska omrežja in storitve RS, Stegne 7, 1000 Ljubljana ali po elektronski poti na e-naslov [info.box@akos-rs.si](mailto:info.box@akos-rs.si).

V besedilu navedena beseda »agencija« pomeni Agencijo za komunikacijska omrežja in storitve Republike Slovenije.

**PRAVNA PODLAGA**

|  |
| --- |
| **ZAKON O SPREMEMBAH IN DOPOLNITVAH ZAKONA O AVDIOVIZUALNIH MEDIJSKIH STORITVAH**  (Uradni list RS, št. 204/21; v nadaljnjem besedilu: ZAvMS-B)  15. člen  Za 14. členom se dodata nova 14.a in 14.b člen, ki se glasita:  »14.a člen  (zaščita invalidov v avdiovizualnih medijskih storitvah)  (1) **Ponudniki avdiovizualnih medijskih storitev** **s sorazmernimi ukrepi**, kot so na primer prevajanje v znakovni jezik, podnaslavljanje za gluhe in naglušne, govorjeni podnapisi in zvočni opisi **postopno in kontinuirano izboljšujejo dostopnost do svojih storitev za invalide**.  (2) **Ponudniki** avdiovizualnih medijskih storitev v zvezi z izvrševanjem obveznosti iz prejšnjega odstavka **za posamezno triletno obdobje** **pripravijo načrt izboljševanja dostopnosti za invalide in ga posredujejo agenciji**.  (3) Ponudniki avdiovizualnih medijskih storitev po zaključku posameznega triletnega obdobja do konca aprila naslednjega leta agenciji poročajo o izvedbi ukrepov, predvidenih v načrtu izboljševanja dostopnosti za invalide.  (4) Agencija o izvrševanju obveznosti iz prvega odstavka tega člena poroča Evropski komisiji.  (5) Agencija vzpostavi in upravlja invalidom na enostaven (lahko branje, prilagojeno senzoričnim invalidom) način dostopno spletno kontaktno točko. Na njej zagotavlja informacije in omogoča prejemanje pritožb v zvezi z dostopnostjo avdiovizualnih medijskih storitev. Agencija omogoči prejemanje pritožb v zvezi z dostopnostjo tudi po pošti, osebno in preko telefona. Agencija sprejme splošni akt, v katerem uredi način, na katerega obravnava pritožbe.  (6) **Javna sporočila in obvestila ter nujne informacije ob naravnih nesrečah, ki se objavijo prek avdiovizualnih medijskih storitev, se posredujejo v invalidom prilagojeni tehniki, obliki ali jeziku**.  /…/«  PREHODNE IN KONČNA DOLOČBA  42. člen  **(1) Ponudniki prvi načrt iz drugega odstavka 14.a člena zakona agenciji posredujejo do konca leta 2022 za obdobje 2022–2024.**  /…/ |

**1. PODATKI O PONUDNIKU IN STORITVI**

Načrt dostopnosti izpolni ponudnik avdiovizualne medijske storitve, ki v skladu s 4. členom Zakona o avdiovizualnih medijskih storitvah (Uradni list RS, št. 87/11, 84/15 in 204/21; v nadaljevanju: ZAvMS) sodi pod pristojnost Republike Slovenije. **Načrt dostopnosti ponudnik pripravi za vsako avdiovizualno medijsko storitev posebej.**

* 1. **Vrsta avdiovizualne medijske storitve.**

Ponudnik s križcem označi vrsto avdiovizualne medijske storitve, na katero se nanaša načrt dostopnosti. Avdiovizualna medijska storitev je bodisi avdiovizualna medijska storitev na zahtevo bodisi televizijski program. Šifra, navedena pri vrsti avdiovizualne medijske storitve, je namenjena za potrebe vodenja spisa pri agenciji.

Avdiovizualna medijska storitev na zahtevo pomeni nelinearno avdiovizualno medijsko storitev, ki zagotavlja avdiovizualne programske vsebine na podlagi kataloga, ki ga oblikuje ponudnik, za njihovo spremljanje na osebno zahtevo uporabnika v trenutku, ki ga ta sam izbere.

Televizijski program oziroma izvajanje televizijske dejavnosti pomeni linearno avdiovizualno medijsko storitev, ki zagotavlja avdiovizualne programske vsebine za sočasno spremljanje na podlagi sporeda, ki ga oblikuje ponudnik. Za televizijski program se štejejo zlasti digitalna televizija, neposredni prenos, spletno razširjanje televizijskih programov in nepravi video na zahtevo.

* 1. **Ime avdiovizualne medijske storitve.**

Ponudnik navede uradno ime avdiovizualne medijske storitve, kot je vpisana v uradni evidenci ponudnikov avdiovizualnih medijskih storitev na zahtevo oziroma v uradni evidenci imetnikov dovoljenj za izvajanje televizijske dejavnosti pri agenciji.

**1.3. Podatki o ponudniku avdiovizualne medijske storitve**

Ponudnik navede ime in priimek ter naslov oziroma firmo in sedež ponudnika.

**2. TEHNIKE DOSTOPNOSTI V AVDIOVIZUALNIH MEDIJSKIH STORITVAH**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Tehnike dostopnosti v avdiovizualnih medijskih storitvah so med drugim: slovenski podnapisi za gluhe in naglušne v slovensko govorjenih vsebinah, prevajanje v slovenski znakovni jezik, zvočni podnapisi, zvočni opisi itd.  Ciljne skupine uporabnikov dostopnosti po posameznih tehnikah dostopnosti:   |  |  | | --- | --- | | **Tehnike dostopnosti** | **Ciljna skupina uporabnikov** | | *Podnapisi za gluhe in naglušne* | *Gluhi in naglušni* | | *Znakovni jezik (slovenski, italijanski, madžarski)* | *Gluhi* | | *Zvočni podnapisi* | *Slepi in slabovidni* | | *Zvočni opisi* | *Slepi in slabovidni* |   Poleg navedenih so ciljne skupine uporabnikov dostopnosti tudi osebe z motnjami branja, osebe z intelektualnimi ali kognitivnimi oviranostmi, osebe z zmanjšanim razumevanjem, starejši itd. |

**2.1. OBSEG POSAMEZNIH TEHNIK DOSTOPNOSTI**

Ponudnik v tej točki navede vse **tehnike dostopnosti**, ki jih načrtuje v svoji avdiovizualni medijski storitvi v obdobju 2025 – 2027 ter navede načrtovani **obseg posamezne tehnike** v urah, minutah in sekundah (uu:mm:ss). Podatki se navedejo za vsako posamezno koledarsko leto (od 1. 1. do 31. 12.). V zadnji vrstici se navede **seštevek** načrtovanega obsega za posamezno koledarsko leto v urah, minutah in sekundah (uu:mm:ss).

Če ponudnik v svoji avdiovizualni medijski storitvi načrtuje uporabo tehnike dostopnosti, ki ni predvidena na obrazcu, jo dopiše in vnese ostale zahtevane podatke.

**Prevod iz tujega jezika v slovenski jezik** v avdiovizualni medijski storitvi **ne pomeni** uporabe tehnike dostopnosti v skladu z ZAvMS.

Četrti odstavek 5. člena Zakona o medijih (Uradni list RS, št. 35/01 in spremembe; ZMed) določa, da mora izdajatelj, ki je ustanovljen oziroma registriran v Republiki Sloveniji, razširjati programske vsebine v slovenskem jeziku, ali pa morajo biti na ustrezen način prevedene v slovenščino, razen kadar so v prvi vrsti namenjene bralcem, poslušalcem oziroma gledalcem iz druge jezikovne skupine. Zakona o javni rabi slovenščine (Uradni list RS, št. 86/04 in 8/10; ZJRS) pa v 22. členu med drugim določa, da je jezik v medijih, registriranih v Republiki Sloveniji, slovenski. Tujejezični televizijski programi ali njihovi deli, ki jih prevzemajo izdajatelji, ustanovljeni oziroma registrirani v Republiki Sloveniji, so prevedeni v slovenščino.

*Primer:*

|  |  |  |  |
| --- | --- | --- | --- |
|  | **Načrtovani obseg**  **(uu:mm:ss)** | | |
| **Tehnika** | **2025** | **2026** | **2027** |
| *Podnapisi za gluhe in naglušne v slovensko govorjenih vsebinah* | *00:20:00* | *01:45:00* | *02:10:00* |
| *Slovenski znakovni jezik* | *00:00:00* | *00:20:00* | *00:30:00* |
| *Zvočni podnapisi* | *00:00:00* | *00:00:00* | *00:45:00* |
| *Zvočni opisi* | *00:00:00* | *00:00:00* | *00:00:00* |
| ***Skupaj*** | *00:20:00* | *02:05:00* | *03:25:00* |

**2.2. OBSEG TEHNIK DOSTOPNOSTI PO POSAMEZNIH ZVRSTEH PROGRAMSKIH VSEBIN**

|  |
| --- |
| Navedejo se ZVRSTI PROGRAMSKIH VSEBIN, kot so določene v Splošnem aktu o metodologiji nadzorstva avdiovizualnih medijskih storitev, radijskih programov in platform za izmenjavo videov (Uradni list RS, št. 87/22): **informativne**, **izobraževalne**, **kulturno-umetniške**, **verske**, **otroške** ali **mladinske**, **športne**, **kulturno-zabavne**, **zabavne** programske vsebine, **glasba**, **obvestila**, **avdiovizualna komercialna sporočila**, **televizijsko prodajno okno**. |

Ponudnik v tej točki navede **vse tehnike dostopnosti** in **obseg** **posameznih** **tehnik dostopnosti,** ki jih načrtuje v svoji avdiovizualni medijski storitvi v obdobju 2025 – 2027, **po posameznih zvrsteh** **programskih vsebin**. Podatki se navedejo za vsako posamezno koledarsko leto (od 1. 1. do 31. 12.). V zadnji vrstici se navede **seštevek** načrtovanega obsega za posamezno koledarsko leto v urah, minutah in sekundah (uu:mm:ss). Obseg tehnik dostopnosti v programskih vsebinah za obdobje 2025 - 2027 mora biti časovno daljši, kot je bil v triletnem obdobju 2022 - 2024.

*Primer:*

|  |  |  |  |  |
| --- | --- | --- | --- | --- |
|  | | **Načrtovani obseg**  **(uu:mm:ss)** | | |
| **Programska vsebina – zvrst** | **Tehnika** | **2025** | **2026** | **2027** |
| *Informativna* | *Slovenski znakovni jezik* | *00:00:00* | *00:30:00* | *1:45:00* |
| *Informativna* | *Zvočni podnapisi* | *00:00:00* | *00:30:00* | *1:45:00* |
| *Informativna* | *Podnapisi za gluhe in naglušne v slovensko govorjenih vsebinah* | *00:00:00* | *2:00:00* | *3:00:00* |
| *Kulturno-zabavna* | *Podnapisi za gluhe in naglušne v slovensko govorjenih vsebinah* | *00:20:00* | *3:00:00* | *3:00:00* |
| ***Skupaj*** | | *00:20:00* | *06:00:00* | *09:30:00* |

**3. SKUPEN ČASOVNI OBSEG NAČTOVANIH TEHNIK DOSTOPNOSTI V TRILETNEM OBDOBJU 2025 - 2027**

Ponudnik v tej točki navede seštevek časovnega obsega načrtovanih tehnik za vsa koledarska leta (2025, 2026, 2027) skupaj v urah, minutah in sekundah (uu:mm:ss).

*Primer glede na tabelo pod točko 2.1.:*

***Skupen časovni obseg načrtovanih tehnik*** *= 05:50:00*

*(uu:mm:ss)*

Seštevek celotnega načrtovanega obsega vseh tehnik dostopnosti v celotnem triletnem obdobju 2025 - 2027 (tabela pod točko 2.1.) in seštevek celotnega načrtovanega obsega vseh tehnik dostopnosti v celotnem triletnem obdobju 2025 - 2027 za vse zvrsti programskih vsebin (tabela pod točko 2.2.) se morata časovno ujemati v urah, minutah in sekundah.

**4. OSTALI PODATKI**

**NAVEDBA KRAJA IN DATUMA**

Ponudnik na obrazcu navede kraj in datum izpolnjevanja obrazca.

**NAVEDBA PONUDNIKA, PODPIS IN ŽIG**

Ponudnik, ki je fizična oseba, na koncu obrazca navede ime in priimek ponudnika ter se podpiše.

Če je ponudnik pravna oseba, navede ponudnik firmo ponudnika ter ime in priimek zakonitega zastopnika ponudnika. Zakoniti zastopnik ponudnika se podpiše. Ob podpisu zakonitega zastopnika se uporabi tudi žig pravne osebe.

Če ponudnika oziroma njegovega zakonitega zastopnika zastopa pooblaščenec, je treba navesti tudi ime in priimek oziroma firmo pooblaščenca ter priložiti podpisano pooblastilo.

**5. VODENJE EVIDENCE PODATKOV**

Ponudniki morajo voditi evidence, ki vključujejo podatke o programski vsebini (naslov in zvrst), datum in uro predvajanja programske vsebine ter uporabljeno tehniko dostopnosti in trajanje te tehnike v posamezni programski vsebini. Vsi zbrani podatki se zbirajo za potrebe poročanja agenciji o izvedenih ukrepih in izvedbe postopkov nadzora izvajanja izboljševanja dostopnosti avdiovizualnih medijskih storitev za invalide ter za potrebe poročanja Evropski komisiji.